Drie vas oor ‘spookwerker’ wat munisipaliteit bedrieg(Argieffoto) Drie verdagtes sal na verwagting Vrydag in die Bethlehem-landdroshof in die Vrystaat verskyn in verband met beweerde bedrog by die Dihlabeng-munisipaliteit. Die verdagtes, tussen 34 en 54 jaar oud, is Donderdag in onderskeidelik Bloemfontein en Bethlehem in hegtenis geneem. Volgens kapt. Christopher Singo, woordvoerder van die Valke, hou hul inhegtenisneming verband met ŉ sogenaamde spookwerker wat van Januarie 2020 tot Desember 2021 ŉ salaris van R12 000 per maand van die munisipaliteit ontvang het. “Dit word beweer dat die voormalige direkteur van plaaslike ekonomiese ontwikkeling by die munisipaliteit, wat destyds die toesighouer van die spookwerknemer was, na bewering sy ondergeskikte opdrag gegee het om ’n bywoningsregister vir die spookwerknemer op te stel asof hy te alle tye vir diens gerapporteer het. “Dit word verder beweer dat die direkteur van korporatiewe dienste, wat in daardie stadium ’n waarnemende munisipale bestuurder was, teenwoordig was toe haar kollega die opdrag gegee het om ’n bywoningsregister op te stel. Sy het ook die kontrak van die spookwerknemer onderteken. As gevolg van hierdie bedrieglike aktiwiteite het die munisipaliteit ’n verlies van meer as R290 000 gely.” Die verdagtes sal tereg staan op aanklagte van bedrog, diefstal en die oortreding van die Wet op die Voorkoming van Georganiseerde Misdaad.